作者:李益
標題:入華山訪隱者經仙人石壇
內容:三考四嶽下，官曹少休沐。久負青山諾，今還獲所欲。嘗聞玉清洞，金簡受玄籙。夙駕昇天行，雲遊恣霞宿。平明矯輕策，捫石入空曲。仙人古石壇，苔繞青瑤局。陽桂淩煙紫，陰羅冒水綠。隔世聞丹經，懸泉註明玉。前驚羽人會，白日天居肅。問我將致辭，笑之自相目。竦身雲遂起，仰見雙白鵠。墮其一紙書，文字類鳥足。視之了不識，三返又三複。歸來問方士，舉世莫解讀。何必若蜉蝣，然後為侷促。鄙哉宦遊子，身志俱降辱。再往不及期，勞歌叩山木。